b'\n_START_ARTICLE_\nDekanter tsentrifuug\n_START_PARAGRAPH_\nTsentrifuug on seade, mille rootor t\xc3\xb6\xc3\xb6tab k\xc3\xb5rgetel p\xc3\xb6\xc3\xb6retel eraldades tsentrifugaalj\xc3\xb5u m\xc3\xb5jul erineva tihedusega komponente segust. Seadmel on palju erinevaid kasutusvaldkondi: toiduainet\xc3\xb6\xc3\xb6stuse, keemiat\xc3\xb6\xc3\xb6stuse ja veepuhastuse protsessides jpm. Dekanter tsentrifuug eraldab tahkeid osakesi ja vedelikku segust ning on seet\xc3\xb5ttu asendamatu seade veek\xc3\xa4itlus protsessides, kus seda kasutatakse setete eraldamiseks reoveest. Levinud kasutusala on j\xc3\xa4\xc3\xa4kmuda eraldamine biomassiks ja fugaadiks. Protsessi k\xc3\xa4igus saadakse vastavalt ca 25-30% kuivainesisaldusega biomass ja kuni 0,1% fugaat. Biomassi on vajalik veetustada, et hiljem oleks seda h\xc3\xb5lpsam transportida ja v\xc3\xb5taks v\xc3\xa4hem ladustamisel ruumi ning \xc3\xbchtlasi v\xc3\xa4hendada sette k\xc3\xa4itlemise kulusid.\n_START_SECTION_\nT\xc3\xb6\xc3\xb6p\xc3\xb5him\xc3\xb5te\n_START_PARAGRAPH_\nDekanter tsentrifuugi t\xc3\xb6\xc3\xb6p\xc3\xb5him\xc3\xb5te seisneb \xc3\xbclesl\xc3\xbckkej\xc3\xb5u v\xc3\xa4hendamises ja raskusj\xc3\xb5u suurendamises. Pideva p\xc3\xb6\xc3\xb6rlemisega tekitatakse 1000 kuni 4000 G suurune j\xc3\xb5ud, mis kiirendab settimise protsessi. See v\xc3\xb5imaldab tavap\xc3\xa4rase tunde kestva settimise protsessi l\xc3\xa4bi viia sekunditega, mis omakorda v\xc3\xb5imaldab l\xc3\xa4bi t\xc3\xb6\xc3\xb6tada suuremaid \xc3\xa4rastusmuda koguseid. Eelnevalt flokulandiga rikastatud segu pumbatakse l\xc3\xa4bi rootori v\xc3\xb5lli sees oleva sisestustoru trummlisse. Flokuleerunud heljumi osakesed eralduvad segust ja surutakse vastu trummli sisek\xc3\xbclge, samal ajal kui selitatud vedelik t\xc3\xa4idab trummli kuni \xc3\xbclevoolu avadeni ja hakkab sealt v\xc3\xa4lja voolama. Trummli seina vastu surutud tahedam mass surutakse kruvi abil esmalt rootori tihendavasse koonilisse ossa ja seej\xc3\xa4rel paisatakse samuti rootorist v\xc3\xa4lja tigutrantsport\xc3\xb6\xc3\xb6rile.\n_START_SECTION_\nEhitus\n_START_PARAGRAPH_\nEhituslikult koosnebki dekanter tsentrifuug peamiselt trummlist ja selle sisse paigutatud tigutrasport\xc3\xb6\xc3\xb6rist, mis t\xc3\xb6\xc3\xb6tamisel p\xc3\xb6\xc3\xb6rlevad veidi erineva kiirusega. Rootor on osalt silindrilise ja osalt koonilise kujuga ning m\xc3\xb5lemal, nii trummlil kui kruvil on oma veoajam. Trummli sees oleva kruvi e. tigutranport\xc3\xb6\xc3\xb6ri \xc3\xbclesanne on settinud biomassi v\xc3\xa4ljakandmine ja seet\xc3\xb5ttu tuleb selle p\xc3\xb6\xc3\xb6rlemise kiirust muuta vastavalt t\xc3\xb6\xc3\xb6r\xc3\xb5hule. T\xc3\xb6\xc3\xb6r\xc3\xb5hk v\xc3\xb5imaldab j\xc3\xa4lgida protsessi t\xc3\xb5husust muda koogi kuivuse suhtes. Trummli veoajamiks on enamasti rihm\xc3\xbclekandega elektrimootor, kuid kruvi k\xc3\xa4itab h\xc3\xbcdromootor, mille j\xc3\xb5uallikaks on elektrimootoriga h\xc3\xbcdrojaam. H\xc3\xbcdromootori kasutuselev\xc3\xb5tt on toonud suurema l\xc3\xa4bimurde seadme efektiivsuses ja kasutusmugavuses, sest v\xc3\xb5imaldab t\xc3\xa4nu automaatikale v\xc3\xa4ga t\xc3\xa4pselt kontrollida kruvi kiiruskonstanti. Rootor peab toetuma ka tugevatele surve\xc3\xb5litusega liuglaagritele, mis taluksid tavalisest suuremat koormust, mida p\xc3\xb5hjustavad vibratsioon ja G-j\xc3\xb5ud.\n_START_SECTION_\nReferences\n_START_PARAGRAPH_\nSette veetustamine'